《筑城叹》
元代·刘崧

君不见吉安城中十万户，往年筑城极辛苦。城加百尺环两濠，日日程量深与高。

官长有号令，畚锸各自操，累然夫丁不敢告劳。一朝楼船江上来，大开城门引旌旄。

城之石，高磝磝，濠之水，何滔滔。今日之日为谁险牢，愧尔饥雀飞鸣嗷嗷。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。